Sindikat Preporod jutros je objavio da je 88,03 posto ljudi koji su pristupili izjašnjavanju odbilo ponudu Vlade te da nastavljaju sa štrajkom.

"Na izjašnjavanju članstva Sindikata Preporod i nečlanova koji su sudjelovali u štrajku, provedenom u 383 osnovnoškolske i srednjoškolske ustanove u kojima djeluju podružnice Preporoda, 88,03% onih koji su pristupili izjašnjavanju odbilo je ponudu Vlade Republike Hrvatske. U osnovnoškolskim ustanovama 5793 ili 87,43%, a u srednjoškolskim ustanovama 2543 ili 89,38% odbili su ponudu Vlade. Sukladno rezultatima izjašnjavanja, članstvo Sindikata Preporod u petak 29. studenoga nastavlja sa štrajkom koji su organizirali školski sindikati", stoji u priopćenju koje potpisuje predsjednik Sindikata Željko Stipić.

Očekuju se rezultati drugih sindikata. Konferencija za medije Sindikata školskih učitelja i Nezavisnog sindikata zaposlenih u srednjim školama Hrvatske na temu štrajka u osnovnim i srednjim školama bit će održana danas u 11 sati. Na konferenciji će govoriti predsjednica Sindikata hrvatskih učitelja Sanja Šprem i predsjednik Nezavisnog sindikata zaposlenih u srednjim školama Hrvatske Branimir Mihalinec.

Stipić je jutros u razgovoru za HRT rekao da će, ako ne bude pukotina u zajedništvu štrajkaša i ako se roditelji ne okrenu protiv njih, Vladi jedino preostati da ispuni zahtjev sindikata.

– Mi ćemo sigurno naš štrajk nastaviti – rekao je Stipić, dodajući da se ovaj spor može riješiti tako da Vlada prihvati njihov zahtjev te da će se sve više sužavati prostor za kompromis što štrajk bude dulje trajao.